**Татар гомуми белем бирү оешмаларында укучылар өчен татар әдәбиятыннан олимпиада сорауларына җавап**

**(муниципаль туры, 2015-2016 уку елы) 9 нчы сыйныф**

**Башкару вакыты – 1 сәгать 30 минут (90 минут)**

**Гомуми балл - 100**

1. **Әдәбият теориясенә караган биремнәр. (35 балл)**

1. Урта гасыр татар әдәбиятында урын алган жанрларны санагыз. Шулар арасыннан берсенә хас үзенчәлекләрне билгеләгез, үз җавабыгызны бер мисал нигезендә дәлилләп барыгыз. **(20 балл)**

**(Кыйсса, хикәят, дастан, газәл, мәдхия, мәрсия, касыйдә, робагый, хикмәт һ.б.)**

2. Әдәбият тарихы төшенчәсен сез ничек аңлыйсыз? Үз фикерегезне аңлатып языгыз. **(10 балл)**

**(Әдәбиятны үсеш-үзгәрештә, үзенә хас закончалыклары булган процесс буларак өйрәнә торган фән. Ул әдәби процессның аерым күренешләрен, фактларын системага сала, аларга бәя бирә, теге яки бу әсәрнең, язучының, агымның, юнәлешнең әһәмиятен, чор яисә әдәбият тарихындагы урынын билгели).**

3. Урта гасыр төрки-татар шигъриятендә кулланылган төп шигырь системасының атамасын билгеләп языгыз. **(5 балл)**

**(Гаруз)**

1. **Әдәби чорга һәм иҗатка караган биремнәр. (50 балл)**

1. Урта гасыр әдәбиятында заман герое кем ул? Аңа нинди сыйфатлар хас? Фикерләрегезне мисаллар белән дәлилләп языгыз. **(15 балл)**

**(Дини, гыйлемгә омтылучы, ислам дине кагыйдәләрен саклап, сабыр булып, Аллаһның барлыгын һәм берлеген танып яшәргә омтылучы, романтик гашыйк кеше һ.б.)**

2. Беренче баганада күрсәтелгән чорларны икенче баганадагы шул вакытка туры килгән әсәрләр белән тәңгәлләштерегез. **(5 балл)**

|  |  |
| --- | --- |
| Казан ханлыгы чоры әдәбияты | “Идегәй” |
| Алтын Урда чоры әдәбияты | “Кисекбаш” |
| XVII гасыр әдәбияты | “Дәфтәре Чыңгызнамә” |

3. Кол Галинең “Кыйссаи Йосыф” әсәрендә көнчыгыш әдәбиятына хас сыйфатларны аерып күрсәтегез. **(10 балл)**

(**көнчыгыш романтизмына хас булганча, гашыйк кешене идеаллаштырып сурәтләү, пәйгамбәр образын үзәккә алу, сурәтләү чараларының көнчыгыш әдәбиятына хас булганнарына таяну, дини мотивларның булуы, ислам диненә хас булган сыйфатларны мактау һ.б.)**

4. Кол Галинең “Кыйссаи Йосыф” әсәрендәге Зөләйха һәм С.Сараиның “Сөһәйл вә Гөлдерсен” әсәрендәге Гөлдерсен образларына чагыштырма бәя бирегез. **(15 балл)**

5. С.Сараиның “Сөһәйл вә Гөлдерсен” дастанында кайсы иҗат юнәлешенә хас алым, принципларның өстенлек алуын ачыклагыз һәм атамасын языгыз. **(5 балл) (романтизм)**

1. **Иҗади эш. (15 балл)**

Юан имән төбеннән төртеп чыккан яшь үсентене детальләп һәм аллегорик сурәтлә.